На основу члана 9.став 4. Закона о финансијској подршци породици са децом („Службени гласник РС", бр. 16/2002,115/2005 и 107/2009) и члана 37. Статута Града Ниша („Службени лист Града Ниша",број 88/2008 и 143/2016),

 Скупштина Града Ниша, на седници од 2017. године, донела је

**О Д Л У К У О ИЗМЕНАМА И ДОПУНАМА ОДЛУКЕ**

**О ПРАВУ НА НАКНАДУ ДЕЛА ТРОШКОВА БОРАВКА ДЕЦЕ У ПРЕДШКОЛСКОЈ УСТАНОВИ ЧИЈИ ЈЕ ОСНИВАЧ ДРУГО ПРАВНО ИЛИ ФИЗИЧКО ЛИЦЕ**

**Члан 1**.

 У Одлуци о праву на накнаду дела трошкова боравка деце у предшколској установи чији је оснивач друго правно или физичко лице („Службени лист Града Ниша" бр.105/2015, 115/2016 и 39/2017) мења се назив и гласи:

**„Одлука о праву на накнаду дела трошкова боравка деце и праву на регресирање бесплатног боравка деце у предшколској установи чији је оснивач друго правно или физичко лице“.**

 **Члан 2.**

 Мења се члан 1. и гласи:

 „Члан 1.

 Овом одлуком утврђујe се право на накнаду дела трошкова боравка деце и праву на регресирање бесплатног боравка деце у Предшколској установи чији је оснивач друго правно или физичко лице,у складу са законом (у даљем тексту:приватна предшколска установа) на територији града Ниша и која поседује решење о верификацији издато од стране надлежног Министарства до дана ступања на снагу ове Одлуке,као и услови и начин за остваривање овог права.“

**Члан 3.**

 После члана 3. додаје се члан 3.а и гласи:

 „Члан 3.а

 Право на потпуно регресирање боравка деце у предшколској установи чији је оснивач друго правно или физичко лице (бесплатан боравак) имају лица из члана 3. ове одлуке за:

 - треће и четврто дете у породици;

 - дупле близанце, тројке и четворке;

 - децу ратних војних инвалида од I до IV категорије;

 - децу лишена родитељског старања;

 - децу са сметњама у развоју;

 **Члан 4.**

 После члана 4. додаје се члан 4.а који гласи:

 „Члан 4.а

 Право на потпуно регресирање трошкова боравка деце у предшколској установи чији је оснивач друго правно или физичко лице (бесплатан боравак) остварује се на основу захтева коју родитељ односно старатељ подноси надлежном секретаријатату за послове дечије заштите са документацијом потребном за остваривање права дефинисаном чланом 3. као и са документацијом којом се утврђује конкретно право из члана 3.а ове одлуке.“

 **Члан 5.**

 Ова одлука ступа на снагу осмог дана од дана објављивања у „Службеном листу Града Ниша“, а примењиваће се од 01.01.2018. године.

Број

У Нишу,\_\_\_\_\_\_\_\_\_2017. године

 **СКУПШТИНА ГРАДА НИША**

 **ПРЕДСЕДНИК**

Мр РАДЕ РАЈКОВИЋ

**О Б Р А З Л О Ж Е Њ Е**

 Скупштина Града Ниша је донела Одлуку о праву на накнаду дела трошкова боравка деце у предшколској установи чији је оснивач друго правно или физичко лице на седници од 28.12.2015. године за радну 2015/2016 годину, Измену Одлуке на седници од 07.10.2016. године за радну 2016/2017 годину и измену Одлуке на седници од 28.04.2017. године („ Службени лист Града Ниша" бр.105/2015, 115/16 и 39/17).

 Измене и допуне ове одлуке урађене су у складу са позитивним законским прописима који регулишу ову материју Законом о финансијској подршци породици са децом („Службени гласник РС", бр. 16/2002,115/2005 и 107/2009) и Одлуком о финансијској подршци породици са децом на територији Града Ниша („Службени лист Града Ниша“, бр.66/2010, 71/2010, 2/2012 и 39/2017), тако што је уведено право на потпуно регресирање боравка деце у предшколској установи чији је оснивач друго правно или физичко лице (бесплатан боравак) за поједине категорије корисника. Примена ове одлуке зависиће од финансијских могућности града и дефинисаних буџетских срестава за имплементацију ове програмске активности, а ова измена примењиваће се у наредном периоду, односно у буџетској 2018. години.

 Измене и допуне ове одлуке се доносе због потреба запослених родитеља да деци обезбеде целодневни боравак у предшколским установама и немогућности Предшколске установе „Пчелица“ да својим капацитетима удовољи захтевима, као и због изједначавања услова остваривања права појединих категорија корисника за добијање потребних услуга, како у установи чији је оснивач Град Ниш, тако и у установама чији су оснивачи друга правна или физичка лица.

 Одлуком о буџету града Ниша за 2017. годину у оквиру програма 11, програмска активност 0901-0006, функција 040, за позицију 179/6 – Накнада дела трошкова боравка деце у предшколским установама чији је оснивач друго правно или физичко лице, планирана су средства у износу од 28.000.000 динара која су довољна за реализацију права накнада дела трошкова боравка деце у предшколској установи чији је оснивач друго правно или физичко лице. За реализацију ове одлуке у делу који се односи на бесплатан боравак нису обезбеђена буџетска средства у 2017. години, као ни правни основ са пружиоцима услуга па ће се ова измена примењивати у наредним буџетским годинама, почев од 01.01.2018. године, у зависности од финансијских могућности Града Ниша.

 **С Е К Р Е Т А Р**

 Мирјана Поповић